Die Woord Van Vandag Archives - The Word for Today
Bou op jou sterkpunte
1 Korintiërs 4:7 NLV
Jou sukses word nie in jou ooreenkomste met ander mense gevind nie, maar in jou verskille. In plaas daarvan om jouself met iemand anders te vergelyk en met hulle te kompeteer, probeer om jou Godgegewe verskil te ontdek, want dis waar jy sal uitblink. Die sanger Pearl Bailey het gesê: 'Daar is twee soorte talent, mensgemaakte en Godgegewe talent. Met mensgemaakte talent moet jy baie hard werk. Met Godgegewe talent doen jy net so af en toe 'n bietjie instandhouding.'
Paulus skryf: 'Ons het gawes wat van mekaar verskil volgens die genade wat God aan elkeen van ons gegee het…' (Romeine 12:6 NLV). Sal jy eerder veg om vaardighede te ontwikkel waarvoor jy 'n klein natuurlike aanleg het, of hardloop met die talent wat God vir jou gegee het om uit te vind waarheen dit jou neem? Drome word nie waar omdat jy elke nou en dan iets goed doen nie. Hulle word vervul omdat jy dag na dag met uitnemendheid optree. Dit gebeur slegs wanneer jy in 'n area van jou sterkpunte werk.
Jy kan nie soos die bofbalspeler in hoërskool wees wat uitgenooi is om tydens die somer saam met 'n professionele bofbalspan te oefen nie. Na die eerste week, het hy sy ouers laat weet: 'Ek is die beste van al die kolwers. Die boulers is nie so taai nie.' Die tweede week het hy gespog: 'My kolftelling is baie goed, ek dink ek gaan een van die sterkolwers in die span wees.' Die derde week het hy geskryf: 'Hulle begin vandag draaiballe gooi. Ek sal more by die huis wees.'
Jy kan nie sukses sonder konsekwentheid behaal nie en jy kan nie konsekwentheid behaal wanneer jy buite jou Godgegewe sterkpunte werk nie. Die woord vir jou vandag is dus – bou aan jou sterkpunte.
Sielskos: Pred 1-4; Luk 5:27-39; Ps 100; Spr 3:7-8
Efesiërs 5:7 NLV
Om iemand te laat gaan beteken nie dat jy nie meer vir hulle lief is nie; dit beteken net dat die verhouding nie reg is vir jou nie. Hoe moet jy dit hanteer?
1) 'n Geleidelike skeiding is soms die beste oplossing. Daar is verhoudings wat jy vir jou eie beswil moet beëindig. Maar net omdat jy die koord moet sny, beteken nie dat dit uitgeruk moet word nie. Om 'n verhouding te beëindig is stresvol, probeer dus om dit so genadiglik as moontlik te doen. As die koord wat jou bind konstante telefoonoproepe, eposse en besoeke is, is dit 'n goeie plek om te begin.
2) Moenie aanhou teruggaan nie. Ons hou aan teruggaan en wonder of ons die regte besluit gemaak het. Maak die besluit een keer, maak dit die regte besluit en hou dan daarby. Dikwels sal mense probeer om jou terug te lok deur te insinueer dat jy die eerste keer verkeerd was. Dis hoekom jy enige twyfel eers uit die weg moet ruim voordat jy die besluit neem. As jy jouself in die patroon bevind waar jy na ou, ongesonde verhoudings toe terugkeer, mag jy dalk uit die verkeerde put drink. Jy mag dalk 'n leegheid binne-in jou hart probeer vul wat slegs God kan vul.
Toe Jesus die vrou by die put ontmoet het, het sy reeds vyf mislukte huwelike agter die blad gehad en het saam met man nommer ses gewoon. Jesus het vir haar gesê: '…Elkeen wat van hierdie water drink, sal weer dors word. Wie egter die water drink wat Ek hom gee, sal nimmer as te nooit weer dors word. Die water wat Ek vir hom sal gee, sal 'n fontein in hom word waarvan die water vir altyd sal bly opborrel' (Johannes 4:13-14 NLV).
Sielskos: Gen 50; Hag 1-2; Luk 5:12-26; Ps 96; Spr 3:5-6
Spreuke 13:20 NLV
Nie almal wat saam met jou begin loop het, is in staat om te gaan waarheen God jou wil neem nie. Soms het hulle nie die emosionele kapasiteit wat dit verg nie. Ander kere verskil hulle visie van joune. Hoe kan jy dus weet wanneer dit tyd is om 'n verhouding te verlaat?
Vermy verhoudings wat jou uitgeput laat voel. Dit beteken dat jy duidelike grense aan die begin van jou verhoudings moet stel. Jy het nie tyd om jou lewe te lewe om misverstande, seergemaakte gevoelens en ego's uit te sorteer nie. Hoe ver is jy gewillig om te gaan? Hoe baie wil jy daarin belê? Wanneer jy jou begroting oorskry, word jy bankrot. Om emosioneel en fisies bankrot te raak sodat iemand anders nodig kan voel, klink dalk edel, maar dit is nie. Mense wat emosioneel en fisies bankrot is, eindig met alles van senuwee ineenstortings tot buite-egtelike verhoudings op. Selfs wanneer hulle dit nie doen nie, bereik hulle nie hulle Godgegewe bestemming in die lewe nie, omdat hulle te veel gewig met hulle saamsleep.
Wanneer jy voel dat 'n verhouding nie werk nie, stop en neem bestek daarvan. Kyk objektief in plaas van emosioneel na die situasie en ondersoek al die fasette daarvan. Soms moet sekere aspekte van 'n verhouding getermineer word en ander areas gehandhaaf word. Dis moontlik om verhoudings te hê wat in een area werk, maar nie in 'n ander nie. Dis moontlik om een area te verwyder en steeds baie oor te hê om te geniet. Ja, dit neem tyd en kommunikasie, maar dis dikwels die moeite werd. Daar mag dalk gemeenskaplike belange wees wat gehandhaaf moet word, terwyl ander getermineer moet word voordat alles verlore is.
Sielskos: Eseg 47:1-12; Op 21:22-22:5
Amos 3:3 NLV
Die regte verhoudings sal jou help om deur die lewe te sweef; hulle is soos die wind onder jou vlerke. Die verkeerde verhoudings sal jou egter aftrek; hulle is soos 'n gewig rondom jou voete. Hier is drie riglyne wat jou sal help bepaal of 'n verhouding goed is vir jou of nie:
1) Wanneer 'n verhouding nie werk nie, erken dit. Soms moet jy jou verliese laat gaan. Soos die ou gesegde lui: 'As jy in 'n gat is, hou op grawe!' Aanvaar die feit dat jou inspanning soms nie genoeg is nie en dat jy nie almal kan help nie. Om iemand te laat gaan beteken nie dat hulle nooit beter sal word nie; dit beteken net dat God beter gekwalifiseerd is as jy om hulle te help.
2) Daar is 'n verskil tussen om iemand te help en om hom te dra. Hierdie is spesifiek van toepassing wanneer jy 'n persoon het wat altyd na jou vir hulp draai en jou probeer laat skuldig voel wanneer jy nie 'daar' is vir hulle nie. Jou konstante hulp mag dalk 'n hindernis wees – jy het 'n kruk en 'n instaatsteller geword. Tree terug en laat hulle leer om op hulle eie te loop.
3) Moenie toelaat dat jou vrees vir kritiek jou gesonde verstand beïnvloed nie. Hier is 'n feit wat jy moet leer om saam mee te lewe: Nie almal sal van jou of dit wat jy doen, hou nie! Die waarheid kan seermaak en dikwels vervreem, maar dis steeds die waarheid. Daar is tye wat jy heeltemal eerlik moet wees en die nagevolge en afkeuring moet aanvaar. Die enigste manier om kritiek te vermy is om altyd dit wat mense wil hoor, te sê en dit beteken dat jou verhouding 'n leuen is.
Sielskos: Gen 47-49; Luk 5:1-11; Ps 91; Spr 3:3-4
Sê: 'God is my toevlugsplek'
Psalm 90:1 NLV
Selfs al was die Israeliete God se volk, het hulle '…in 'n dorre land rondgedwaal, in 'n woesterny; maar die pad na 'n bewoonde stad kon hulle nie kry nie. Hulle was honger en dors, hulle was heeltemal uitgeput' (Psalm 107:4-5 NLV). Indien jy vandag so voel, het jou siel dalk 'n 'toevlugsplek' nodig.'n Plek waar daar vrede is, waar dit veilig en koesterend is; 'n plek waar jy jou sorge, moegheid en frustrasies kan neerlê. Dawid het gesê: 'Here, ek verlang, ek hunker na u woning. Met my hele wese, liggaam en gees… [na] die lewende God' (Psalm 84:3 NLV).
Goeie nuus! Jesus wil jou toevlugsplek en jou tuiste wees! Hy het gesê: 'Julle moet in My bly…' (Johannes 15:4 AFR83). Jy kan Hom as 'n noodskuiling sien om in tye van moeilikheid na toe te hardloop, of jy kan in Hom bly. Jy vra: 'Hoe maak ek Jesus my toevlugsplek?' Dink daaroor: As iemand vir jou 'n pragtige huis as geskenk gegee het, hoe sou jy dit benader? Jy sou seker maak dat die gewer ernstig daaroor is, die papierwerk deurgelees het, dan opgepak het, ingetrek het en dit geniet het, nie waar nie?
Jesus is ernstig wanneer Hy jou uitnooi om in Hom te bly. Dus moet jy vandag deur die daad van geloof jou besittings oppak en intrek. God het gesê: 'My volk sal veilig bly, rustig in hulle huise. Hulle sal vrede hê' (Jesaja 32:18 NLV). Die Engelse digter, Hartley Coleridge, het hierdie insiggewende woorde oor geloof geskryf: 'It is an affirmation and an act, that bids eternal truth be present fact.' Die gesproke Woord van God is magtig! Wanneer jy dus elke oggend opstaan, maak die volgende jou bevestiging of affirmation: 'God is vandag my toevlugsplek!'
Sielskos: Gen 44-46; Luk 4:31-44; Ps 89:38-52; Spr 3:1-2
Spreuke 14:17 NLV
Wanneer 'n persoon sy of haar humeur verloor, is een van die algemeenste Engelse uitdrukkings om hulle reaksie te beskryf, 'flying off the handle.' Hierdie frase verwys na die kop van 'n hamer wat loskom van die handvatsel soos jy dit probeer gebruik. Verskeie nare dinge gebeur dan as gevolg daarvan.
1) Die hamer word onbruikbaar. Jou boodskap mag dalk belangrik wees, maar die manier waarop jy dit oordra, bepaal of jy die resultate wat jy wil hê, gaan kry of nie. Eenvoudig gestel, wanneer mense jou nie ernstig opneem nie, kry jy nie die uitkoms waarop jy gehoop het nie.
2) Die hamerkop rig skade aan. Dis heel waarskynlik dat dit alles in sy pad gaan vernietig as hy uit beheer uit vlieg. Woorde wat in woede gespreek word veroorsaak wonde en soms kan daardie wonde 'n leeftyd duur. Jakobus skryf: 'My geliefde broers en susters, wees altyd gou om te luister, nie te gou om te praat nie, en nie te gou om kwaad te word nie. As jy kwaad is, kan jy nie doen wat God wil hê nie' (Jakobus 1:19-20 NLV).
3) Dit mag dalk lank neem om beide die hamer en die skade te herstel. In sommige gevalle, sal dit eenvoudig nie gedoen kan word nie.
Hier is 'n paar Skrifgedeeltes om in gedagte te hou, voor jy weer gal afgaan. 'Iemand wat kort van draad is, doen dom dinge…' 'Moenie kwaad word nie; laat staan liewer jou woede… dit lei net tot jou nadeel' (Psalm 37:8 NLV). "'n Verstandige mens hou homself in bedwang. Hy stel sy eer daarin om ander se oortredings oor te sien" (Spreuke 19:11 NLV). 'Moenie gou kwaad word nie; ergenis hoort by dwase' (Prediker 7:9 NLV). Die woord vir jou vandag is dus – 'Don't fly off the handle.'